钦定古今图书集成/方舆汇编/职方典/第1449卷 > 思明府风俗考 府志
## 钦定古今图书集成/方舆汇编/职方典/第1449卷 > 思明府风俗考 府志

本府

本郡所有土著愚民，耕者耕，读者读，并无猺獞相杂，颇称易治。惟山重水复，岚烟瘴雾，北人南地，两不相宜。按《明一统志》：“百姓畏官法，无医药。如有假贷，则刻竹比指，信若丹书。”

忠州

男则裹头跣足，女则短褐长裙，挽椎髻，衣青衣。结草为庐，席地而坐。餐稀粥，食萍蒿。婚姻媒妁，用槟榔结褵。聘定未于归，往来无忌惮。病不服药，惟知祷神赛愿以求生。祭用猪牛，殡皆火葬。民心愚顽，不诵《诗》《书》，不通礼义。畏法如雷，宁甘自尽，不受刑罚。迄今。

“王化大彰”，颇通汉制。

下石西州

地近安南，土风习尚，多与相类。民性愚诡，易散难聚。然幸无猺獞异类相与杂居。

思明州

本邑风土、人物，多系村野愚氓，耕种守法。流寓以来，习尚礼义。自嘉靖间，思明土府设立学校，本州土籍所进庠生拨入土府儒学，耕者耕，读者读，文教始稍稍兴起矣。且并无狼猺，杂居此土。

凭祥州

地僻民愚，不事商贾，不识文字，不习汉语，所谈皆土音。所处“结茅为屋，编竹为墙，上悬木板而居，下栏牛畜，男女跣足。间有饮食，相招则席地而坐。”